**Tájékoztató ásott vagy fúrt kutakra vonatkozó engedélyezési eljárásról**

Tisztelt Lakosság!

**Az engedély nélkül létesített ásott vagy fúrt kutak tulajdonosainak/üzemeltetőinek 2023. december 31-ig kell kérelmezni a tulajdonukban/üzemeltetésük alatt álló kút fennmaradási, vagy megszüntetési engedélyezési eljárását.**

A vízgazdálkodásról szóló 1995. évi LVII. tv.  29. § (7) bekezdés alapján mentesül a vízgazdálkodási bírság fizetése alól az a létesítő, aki **2021. január 1-jét megelőzően engedély nélkül vagy engedélytől eltérően létesített** vízkivételt biztosító vízilétesítményt, ha vízjogi fennmaradási engedélyezési eljárását 2023. december 31-ig **előterjeszti.**

A vízgazdálkodásról szóló 1995. évi LVII. tv. 31. § (2) b. pontja alapján **engedélyezési eljárás mentes az illeték- és díjfizetési kötelezettség alól**.

**Kútra vonatkozó engedélyt az alábbi hatóságok adnak ki:**

* a települési önkormányzat jegyzője,
* a vízügyi hatóság (katasztrófavédelmi igazgatóságok),
* a Nemzeti Földügyi Központ (mezőgazdasági célú öntözőkutak engedélyezése).

**Az engedélyezés esetében külön kell említeni:**

* a **tervezett**,
* és a **meglévő**, de engedéllyel nem rendelkező kutakat.

A lakossági kutak döntő többsége a települési önkormányzat jegyzőjének hatáskörébe tartozik.

A **kutat az adott települési önkormányzat jegyzője engedélyezi** (ez vonatkozik a létesítési, üzemeltetési, fennmaradási és megszüntetési engedélyezésre egyaránt), **amennyiben a kút teljesíti az alábbi összes feltételt** (A vízgazdálkodási jogkör gyakorlásáról szóló 72/1996. (V.22.) Kormányrendelet 24.§ (1) a) pontja):

* a kútból legfeljebb évi 500 m3 vízmennyiség kerül kivételre,
* a kút nem érint vízbázisvédelmi védőterületet,
* a kút nem érint karszt- vagy rétegvizet a kútból kizárólag talajvíz kerül kivételre,
* a kút olyan ingatlanon helyezkedik el, ahol van épület, vagy annak építésére való jogosultság,
* magánszemély a kérelmező,
* a házi ivóvízigény és a háztartási igények kielégítését szolgálja,
* a kút nem gazdasági célú vízigényt szolgál.

**Minden egyéb esetben** – vagyis ha a kút a fenti kritériumok bármelyikének nem felel meg (pl. a vízkivétel meghaladja az 500 m3/év vízkivételt, vízbázis védterületet érint, a kút rétegvizet/karsztvizet érint…stb) – **a területileg illetékes** katasztrófavédelmi igazgatóság, mint **vízügyi hatóság hatáskörébe tartozik a kút fennmaradási/megszüntetési engedélyezési eljárása.**

**Amennyiben a fent leírtak alapján a kutat az adott települési önkormányzat jegyzője engedélyezi, úgy a mellékelt formanyomtatvány kitöltésével és a tulajdonos(ok), valamint a fúrt kút fennmaradási engedély kérelem esetében a vízkútfúrás szakmai követelményeiről szóló 101/2007. (XII.23.) KvVM rendelet 13. §-ban megjelölt jogosultsággal rendelkező szakember aláírásával kell kérelmezni.**

Melléklet:

<https://janoshalma.hu/media/attachments/2023/03/31/kt-ltests-fennmaradsi-engedyl-krelem.doc>